Ram (tank)

Ram oli Kanada ristlejatank (inglise keeles Cruiser Tank Ram), mida toodeti Kanadas Teise maailmasõja ajal. Tank põhines Ameerika keskmisel tankil M3 Lee.

Eellugu

Kui Teine maailmasõda 1939. aastal algas, siis polnud Kanadal ühtegi tankiüksust. Samuti ei suutnud Suurbritannia toota piisavalt tanke, et Kanada üksusi varustada. Otsustati, et oma üksuste varustamiseks hakkab Kanada ise tanke tootma. Uus tank konstrueeriti USA M3 põhjal, kuna viimane oli suhteliselt robustne ja mehaaniliselt töökindel. M3 põhiliseks nõrkuseks loeti sponsooni paigutatud pearelva, kuna tornis paiknevat pearelva peeti oluliselt efektiivsemaks. 
Seega otsustati kopeerida M3 kere, mehaanilised osad ja transmissioon, kuid sobitada uus 75 mm kahuriga torn. Rami tank oli ka mõnevõrra madalam kui M3. Sobivat 75 mm kahurit polnud aga saada ja esialgu paigaldati hoopis käepärast olev 40 mm kahur. Torn konstrueeriti siiski nii, et sinna saaks paigaldada suurema kahuri, sest seda plaaniti esimesel võimalusel teha. Hiljem hakatigi kasutama 57 mm kahurit.

Tootmine
Esimene prototüüp valmis juunis 1941 ja seda katsetati Aberdeeni polügoonil USA-s. Võimalik, et Ram oli eeskujuks M4 Shermani loomisel. Uus tank läks tootmisse ratsaväetanki Ram Mk I nime all ja seda toodeti 50 tükki. Üsna pea võeti kasutusele 57 mm kahur ja 1941. aasta lõpust toodeti juba Ram Mk II versiooni. Tootmine jätkus kuni 1943. aasta keskpaigani, kui otsustati kõigis Kanada üksustes kasutusele võtta M4 Sherman tankid. Ameerika Ühendriigid suutsid neid massiliselt toota ja need olid relvastatud võimsama, 75 mm kahuriga.

Pärast Shermanite kasutuselevõttu ehitati mitmed Rami tankid tagala töökodades ümber komandöritankideks, suurtükivedukiteks, insenerimasinateks ja laskemoonavedukiteks. Kõige rohkem valmistati ilmselt soomustatud transportööre Ram Kangeroo ja liikursuurtükke Sixton. Kokku toodeti umbes 2150 Rami tanki. (teistel andmetel 1899 tanki)

Rami tanke toodeti Montreal Locomotive Worksi tehases.

Kasutamine
Rami tankidega varustati Kanada soomusüksused ja osa neist saadeti ka Inglismaale 4. ja 5. Kanada tankidiviisile. Kuna kõik Kanada üksused otsustati relvastada Shermani tankidega, siis Rame lahingus tankidena ei kasutatud ja nad jäid õppemasinateks.

Pärast Teist maailmasõda kasutasid neid Madalmaad, kelle territooriumile neid jäänud oli. Osa saadi ka Suurbritannia varudest. Pärast Centurioni tankide kasutuselevõttu 1950. aastate alguses kanti Rami tankid maha. Mõnda eksemplari kasutati IJsseli liini tulepositsioonides ära. Nende kere kaevati maase ja kaeti 30–60-sentimeetrise betoonikihiga. Suurtükid eemaldati ja asendati 7,62 mm kuulipildujatega.

Tänapäeval on üks Madalmaade komandöritank säilinud Madalmaade Ratsaväemuuseumis (Nederlandse Cavaleriemuseum) Amersfoortis, lisaks mõned eksemplarid ka Kanadas.

Versioonid
Ram Mk I – Ordnance QF 2-naelane / 40 mm kahuriga (171 mürsku).
Ram Mk II – Ordnance QF 6-naelane / 57 mm kahuriga (92 mürsku). Hilisematel mudelitel eemaldati väike kuulipilduja torn ja uks sponsoonis, 7,7 mm Browningi kuulipilduja paigutati esiosale.
Badger – leegiheitjatank. Varased mudelid olid Ram Kangarood, mille kuulipilduja asemel oli leegiheitja. Hilised mudelid olid torniga Rami tankid, kus leegiheitja asendas kahurit.
Ram Kangaroo – soomustatud transportöör 11 mehe ja kahe meeskonnaliikme jaoks. 
Ram OP/Command – soomustatud sõiduk rinde tulejuhtidele Sextoni liikursuurtükkide üksustele. Suurtükk asendati maketiga ja paigaldati kaks raadiojaama. Meeskond koosnes 6 liikmest. 1943. aastal toodeti 84 masinat. 
Ram GPO – sarnane OP-ga, kuid erivarustusega SP suurtüki üksustega. Paigaldati Tannoy valjuhääldid. 
Sexton – liikursuurtükk Ordnance QF 25-naelase suurtükiga, mis paiknes lahtises pealisehitises.
Wallaby – soomustatud laskemoonaveok. Transportis laskemoona Sextonitele.
Ram ARV Mk I – soomustatud päästetank Ram Mk I baasil. Varustati vintsiga. 
Ram ARV Mk II – soomustatud päästetank Ram Mk I baasil. Lisati kraana ja sahk, torn asendati maketiga. 
Ram Gun Tower – soomustatud suurtükitraktor Ordnance QF 17 naelase (76 mm) tankitõrjekahuri vedamiseks. 
Ram AVRE – ehitati ümber kaks masinat, kuid nende asemel kasutati Churchilli tanki. 
RAM QF 3,7" AA – torni asemel 3,7-tollise õhutõrjekahuriga. Projektist loobuti.

Viited

Kirjandus
Chris Bishop. "The Encyclopedia of Weapons of World War II". ISBN 1586637622
Mati Õun. "II Maailmasõja tankid: illustreeritud loengud vana sõjatehnika huvilistele". Sentinel. Tallinn 2003. ISBN 9985-9455-2-2

Välislingid

Ramtank.ca (inglise keeles)
The Canadian Ram Cruiser Tank (inglise keeles)

Kanada sõjandus
Tankid